На основу члана 37, тачка 24 Статута Града Ниша („Службени лист Града Ниша“, бр. 88/2008), Скупштина Града Ниша на седници одржаној \_\_\_\_\_\_\_\_\_\_\_ 2015. године, доноси

Р Е Ш Е Њ Е

I УСВАЈА СЕ Извештај о раду са финансијским извештајем Сигурне куће за жене и децу жртве породичног насиља за 2014. годину, који је усвојио Управни одбор Установе, Одлуком број 60 на седници одржаној 31.01.2015. године.

II Решење доставити: Сигурној кући за жене и децу жртве породичног насиља, Управи за дечију, социјалну и примарну здравствену заштиту и Управи за финансије, изворне приходе локалне самоуправе и јавне набавке.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ .године

СКУПШТИНА ГРАДА НИША

ПРЕДСЕДНИК

Проф. др Миле Илић

\_\_\_\_\_\_\_\_\_\_\_\_\_\_\_\_\_\_\_

О б р а з л о ж е њ е

Управни одбор Сигурне куће за жене и децу жртве породичног насиља на седници одржаној дана 31.01.2015. године Одлуком бр. 60 усвојио је Извештај о раду са финансијским извештајем Сигурне куће за жене и децу жртве породичног насиља за 2014. годину и доставио Управи за дечију, социјалну и примарну здравствену заштиту.

Делатност установе подразумевала је обезбеђивање смештаја, исхране и хигијенских потреба женама и деци жртвама породичног насиља, пружање саветодавно-терапијских и социјално-едукативних услуга, које обухватају осигурање приступа и коришћење услуга помоћи и подршке женама и деци жртвама породичног насиља путем информисања, обезбеђивања директних услуга, пружање правне помоћи, сагледавање ефеката, односно евалуације предузетих услуга и мера заштите.

У 2014. години у установи је био смештен 91 корисник, односно 45 жена и 46 деце, који су боравили у Сигурној кући, у складу са налазом и предлогом стручне комисије Центра за социјални рад од недељу дана до годину дана.

Битан сегмент пружања помоћи у Сигурној кући је рад са децом где се без обзира да ли се ради о директним или индиректним жртвама насиља, користе различити механизми и посебни приступи, са пуно разумевања и подршке с обзиром на то да деца представљају веома осетљиву категорију.

Настављенa je блиска сарадња Сигурне куће са другим Сигурним кућама у Србији, али и другим државним и невладиним институцијама и организацијама.

Протеклу годину углавном су обележили радови на сређивању самог објекта установе.Осим сређивања ентеријера (просторија, ходника и соба у којима бораве кориснице) и екстеријера установе (фасаде, олука и дворишног простора) радило се и на побољшању сигурности самог објекта односно самих корисница које бораве у њему (видео надзор...)

У циљу уређења простора унутар објекта и обезбеђивања услова за боравак корисница, значајан је пројекат „Рука подршке“ код амбасаде Краљевине Норвешке. За реализацију пројекта, која је трајала пуних шест месеци, одобрена су средства у износу од 12.000 еура.Одобреним средствима обављено је реновирање и опремање просторија у приземном делу објекта укупне површине од око 100м2.

Почетком 2014.године обављено је лиценцирање стручних радника установе, а започет је и рад на лиценцирању Сигурне куће као установе социјалне заштите који ће бити окончан до почетка 2016.године.Од Министарства рада, запошљавања и социјалне политике добијена је сагласност за ангажовањем волонтера уметника који ће непосредним радом са корисницама на креативним радионицама дати свој допринос у борби против насиља у породици.

Радно време установе је двадесет четири часа дневно, због природе делатности, јер се смештај корисница и брига о њима врши непрекидно.

Финансирање установе је, у складу са Уговором о регулисању међусобних права и обавеза у обављању послова установе закљученим са Градом Нишом, у 2014. години вршено квартално.

Имајући у виду да се рад Сигурне куће за жене и децу жртве породичног насиља првенствено заснива на практичној примени Закона о социјалној заштити, Закона о јавним службама и Одлуке о правима из области социјалне заштите на територији Града Ниша, Управа за дечију, социјалну и примарну здравствену заштиту предлаже доношење Решења као у диспозитиву.

УПРАВА ЗА ДЕЧИЈУ, СОЦИЈАЛНУ

И ПРИМАРНУ ЗДРАВСТВЕНУ ЗАШТИТУ

- НАЧЕЛНИК –

Мирјана Поповић

\_\_\_\_\_\_\_\_\_\_\_\_\_\_\_